Адыгэ артистхэм я ехъулIэныгъэ
ЩоджэнцIыкIу Алий и цIэр зезыхьэ Къэбэрдей къэрал драмэ театрым къыхуагъэфэщащ адыгэ-абхъаз театрхэм я «Наш кавказский меловой круг» IV дунейпсо фестивалым, иджыблагъэ Адыгейм щекIуэкIам, и саугъэт нэхъыщхьэр.
Фигу къэдгъэкIыжынщи, Толстой Алексей и «Орел и Орлица» пьесэм Урысейм гъуазджэхэмкIэ щIыхь зиIэ и лэжьакIуэ Фырэ Руслан къытрищIыкIа спектаклыр ди театрым ишат Адыгэ, Абхъаз, Осетие Ипщэ, Къэрэшей-Шэрджэс республикэхэм, Краснодар крайм. А Iуэхур зыхыхьэ «ИгъащIэкIэ Урысейм дыщIыгъуу» творческэ проектыр гъэзэщIа хъуащ «Щэнхабзэм 2012 — 2018 гъэхэм зэрызиужьынур» федеральнэ программэм ипкъ иткIэ.
Къэбэрдей театрым и лэжьыгъэр нэхъыфIу къыщалъыта фестивалым хэтащ Къалмыкъым, Осетие Ищхъэрэ — Аланием, Абхъазым, Адыгейм, Краснодар къалэм я IуэхущIапIэхэр. «ЦIыхухъу роль нэхъыфI» саугъэтыр къэпщытакIуэхэр зэдэарэзыуэ хуагъэфэщащ Грозный Иван и ролыр зыгъэзэщIа Шыбзыхъуэ Басир.
Толстой Алексей и IэдакъэщIэкIым къытращIыкIа спектаклым ехъулIэныгъэ иIэщ. Зи IэщIагъэм фIыуэ хэзыщIыкIыу абы кIэлъыплъахэм зы жьэу зэрыжаIэщи, театр гъуазджэм утыку къыщрахьа мы художественнэ тхыгъэр Къэбэрдей театрым гукъинэжу, ехъулIэныгъэшхуэ иIэу игъэуващ.
ГЕРАСИМОВЭ Риммэ.
